Štvrťstoročie založenia organizovaného šachu v našej obci
Štvrťstoročie založenia organizovaného šachu v našej obci
Štvrťstoročie založenia organizovaného šachu v našej obci opäť poskytuje možnosť pozdraviť a prihovoriť sa všetkým priaznivcom šachu touto netradičnou formou. Za štvrťstoročie vyrastie jedna celá generácia ľudí. A práve toľko uplynulo od založenia šachového oddielu v našej obci, keď začal v obci pulzovať organizovaný šachový život. Vďaka Vám, drienovským priaznivcom a súčasným členom je príležitosť na bilancovanie, hodnotenie, spomínanie, ako aj vízie do ďalšej budúcnosti šachu v obci.
Tak ako v bežnom živote, aj v drienovskom šachu boli chvíle radostné a príjemné, napríklad po úspešných partiách a po majstrovských stretnutiach s priaznivým výsledkom. Po prehrách a neúspechoch nám veselo nebolo, ale vždy sme sa snažili uznať kvality súpera, kriticky poukázať na vlastné chyby a poučiť sa z nich. Stálym problémom bol aj nedostatok finančných prostriedkov, no vždy sa to ako-tak podarilo vyriešiť. Vďaka zato patrí štedrým sponzorom a vedeniu obce – obecnému zastupiteľstvu. Len s ich pomocou sa nám darí napĺňať úlohu rozvoja šachu v obci. Idey šachového klubu Drienov nech sa naďalej spájajú len s pozitívnymi hodnotami hodnými slušných, čestných občanov a športovcov.
Športovou činnosťou budujeme krajšiu prítomnosť a prispievame k priateľstvu medzi ľuďmi. K tomu všetkému Vám prajeme pevné zdravie, hodne Božích milostí, veľa šťastia a úspechov nielen za šachovnicou.
Koncom októbra sa začal nový ročník osemčlenných družstiev v šachu 3. ligy. Naše družstvo odohralo prvý zápas so Sláviou Prešov a nad silným mužstvom sa nám podarilo zvíťaziť 4,5:3,5. Za naše mužstvo bodovali: Čudaky, Molnár, Kapišovský, Sokol a Vavrek. 8. decembra odohralo naše mužstvo majstrovský zápas so šachovým mužstvom zo Soli a znovu úspešne, zvíťazili sme v pomere 6:2. Hneď po skončení šachového turnaja zaspievali našim úspešným šachistom speváčky a sólisti drienovského zboru Drienka, najmä však Ing. Jaroslavovi Petrigáčovi k jeho okrúhlym päťdesiatym narodeninám. Hráč Drienova Mikuláš Gaži – rodák z Raslavíc – trénoval dcéru oslávenca, žiačku Tatrana Prešov a ako dvanásť ročnú ju zlanáril do Drienova. Pán Petrigáč všemožne podporoval dcéru pri rozvíjaní športového talentu a preto aj on prestúpil do nášho klubu a doteraz úspešne reprezentuje a sponzoruje drienovský šach. Po prípitku si speváčky, hráči a ostatní hostia pochutnali na výborne pripravenom pohostení – tradičnom guľášiku. Veľká vďaka patrí kuchárkam za skvelú prípravu a prevedenie slávnostného obeda.
Nasledovala gratulácia od prítomných, speváčky zagratulovali kvetinami a vybozkávali úspešného oslávenca. Starosta obce pán Ing. Petro odovzdal oslávencovi ďakovný list. Hovoril, že plány do budúcnosti sú smelé a verí, že za pomoci všetkých občanov ich spoločne dokážeme úspešne napĺňať. Záverom sa poďakoval celému šachovému kolektívu a najmä oslávencovi za príkladnú reprezentáciu našej obce. Nech elán a chuť získavať ďalšie úspechy vedie našich šachistov k stálej aktivite. Posedeli sme si ešte pri dobrom vínku, porozprávali, pospomínali, zaspievali až do neskorých večerných hodín.
Záverom by sme sa chceli poďakovať redakcii Občasníka za príkladnú spoluprácu a najviac však pracovníčkam obecného zastupiteľstva, starostovi obce i obecnému zastupiteľstvu za finančnú výpomoc na zakúpenie digitálnych hodín, bez ktorých by sme nemohli hrať 3. ligu. Prajeme im i všetkým priaznivcom drienovského šachu veľa úspechov v prichádzajúcom novom roku 2014.
Ján Fecko
Dátum poslednej aktualizácie: 10. 8. 2015 20:35